望廬山
作者：李綱
朝代：宋

paragraphs: 多年不省廬山面，江上初從望中見。
秀骨蒼顔五老人，顧我欣然如素善。
香爐峰頂紫烟浮，瀑布遥看銀漢流。
雲舒霞卷互明滅，倐忽變態無停留。
却疑清夢尋丘壑，風物何爲宛如昨。
縱令真是夢中看，夢未覺時良不惡。
平生所願今乃償，寛著日月遊山房。
青鞋布襪久已辦，百錢掛杖聊徜徉。